brieve van remissien voir ghysbrecht vander lynden van te
hebben sonder oirlof oft consent van anden $$$ heere oft des
macht hebbende afgehouden heeft oft doen afhouwen
opt bosch van sonien zekere gehaicte ende ongehaicte eyken
ende espen
maximiliaen byder gracien goids hertoge van oistrycke van bourgoingnen
van lotharingen van brabant van limborch van luxemborch ende van gelre greve van
vlaenderen artois van bourgoingnen palatyn van henegouwen van hollant
van zeellant van namen ende van zuytphen mercgreve des heylich
rycs heere van vrieslant van salins ende van mechelen, doen cont
allen luden dat wy ontfanghen hebben die oitmoedighe
supplicatie van onsen geminden ghysbrechte vander lynden onse
gheswoeren coepman van onsen woude ende bossche van zoenien
inhoudende hoe dat voermaels nae dien die voirs. suppliant
gesproken ende gecommuniceert hadde met onsen lieven ende getruwen
rentmeester generael van brabant janne van olmen ende hem
opgedaen hoe dat hy van zinne was te doen maken bynnen
zynen hove by anderlecht gelegen ene cappelle tair toe hy
onder tandere behoeven soude te hebbene een seker quantiteyt
van houte hem vragende oft hy egheene maniere en soude connen
gevinden om van ons te hebbene acht oft negen eycken waer op
hem byden voirs. onsen rentmeester geantwerdt wordt dat in dien
wy geadverteert waeren vanden langen getruwen diensten die de
voirs. suppliant onsen voervorderen hertoghen van brabant ende ons
gedaen hadde ende noch dagelycx dede hy hoepte dat wy hem
die voirs. stucken van houte nyet weygeren noch ontseggen
en souden naewelke woerden die voirs. suppliant hem
betruwende in onse gracie hoepende dat wel te gecrygene oft
emers quyt te wesene mit te betalene te weerde vanden houte
heeft zonder voerdere consent van ons te hebbene doen
afhouwen in onse voirs. woudt ende bossche van zoenien acht
eycken ende een espe om te verwerckene ende te bestadene inde
tymmeruige vander voirs. cappellen dwelc gecomen
wesende ter kennissen van onsen woudtmeester van brabant
heeft den voirs. suppliant gecalengeert ende is in wille van
hem te hebbene ende te nemene groete broeken ende boetene ende en
soude die selve suppliant niet connen geweten hoe hy dair aff
soude moigen geraken ten waere dat wy onse gracie ende genade
dair aff te hem weerts keerden alsoe hy seeght dair om hy
ons oetmoedelyc heeft gebeden soe eest dat wy ter beden
des voirs. suppliants geneycht wesende hebben den selven suppliant
in vergheldingen der voirs. diensten onsen voirs. voervorderen
ende ons by hem gedaen als voirscreven is ende anderssins
quytgescouwen ende vergheven mit desen onsen brieve tegewoerdigen
brieve ende van zunderlinger gracien quytschelden ende vergeven
allet tgheen des hy uuyt saken vanden afgehouwene boomen
voirscreven mistaen ende misbroect macht hebbene mitgaders alle
broeken ende boeten dair inne hy by reedene van dien gevallen
soude moegen wesen ontbieden daer om ende bevelen onsen
woudmeester van brabant voirscreven dat hy doende ende laeten den
voirs. suppliant deser onser gracien ende quytscheldinghen
rustelic ende vredelyc gebruyken hem ongemoeydt laeten
vanden broeken ende boeten voirscreven want wy willen dat
hy overbringhene alleen desen onsen brief oft vidimus vanden
selven gecollacionneert ende geteykent by enigen van onsen
secretarysen oft inden cameren van onser rekeninghen dair aff
ongelast zy ende blive in synen rekeninghen by onsen
lieven ende getruwen den luden van onser rekeninghen
voirscreven dien wy bevelen dat alsoe te doen sonder wederseggene
nyet tegenstaende enighen ordinancien statuyten geboden oft
verboden tair tegen wesende ende des torconden hebben
wy onsen zeghel aen desen brief doen hangen gegeven
in onser stat van bruessel opten xvien dach der maent van
meye int jair ons heren duysent vierhondert vier ende lxxx
aldus geteykent by myen here den hertoghe $$$
p. meerbeke
dese voirs. kopie is gecollationneert mitten originalene
bezegelden brieve ende bevonden concorderende by
my